Minn hawn u sitt sigħat oħra Bjorn Demicoli, żagħżugħ ta’ 22 sena minn Gwardmangia se jkun qiegħed jirrappreżenta lil Malta fil-kompetizzjoni ta’ Mr World f’Torboy , l-Ingilterra. Bjorn li jinsab fl-aqwa forma fiżika tiegħu, se jkun qiegħed jikkompeti ma’ 49 raġel ieħor minn madwar id-dinja bil-għan li jirbaħ it-titlu ta’ Mr World li miegħu hemm abbinat il-premju ta’ aktar minn €35,000. Dan isegewi sensiela ta’ attivitajiet fejn il-kompetituri jingħataw il-punti għall-wirjiet tagħhom f’diversi kategorija bħal sfidi sportivi, talent, faxxinu u stil, sfidi estremi u multi-medjali. Ma’ tvm.com.mt , iż-żagħżugħ Malti fisser din l-esperjenza bħala l-akbar waħda f’ħajtu. Qal li mhux biss tgħallem aktar dwar il-qasam tal-immuddellar, iżda fuq kollox tgħallem ħafna mill-kulturi, l-ideat u l-fehmiet tal-kompetitturi tiegħu. Huwa qalilna li ħa sehem f’diversi kompetizzjonijiet sportivi u anki ntgħażel biex jilgħab mal-ewwel team tal-futbol kontra t-team lokali ta’ Torquay, kburi ovvjament li libes il-flokk tat-tim nazzjonali Malti. Tul din il-kompetizzjoni, Bjorn qal li ma naqsux is-sagrifiċċji fejn baqa’ jitħarreġ kontinwament biex iżomm l-aqwa forma fiżiku tiegħu, u attent ukoll fl-ikel li jiekol. Fil-fatt kien minn tal-ewwel li lmenta xi ftit mal-kok għall-ikel li ppreżentalu. Intant lejliet il-kompetizzjoni, iż-żagħżugħ Malti ħa sorpriża mill-aqwa hekk kif il-familja tiegħu u t-tfajla tiegħu telgħu l-Ingilterra biex għall-ħabta tas-2.00 p.m. ħin lokali jagħtuh l-appoġġ tagħhom direttament f’din il-kompetizzjoni dinjija. Min-naħa tagħna Awguri Bjorn… Awguri Malta!